એક દિવસ અચાનક એક યુવાન પોલેન્ડવાસી તેને મળી ગયો. એ હતો પોલદેક ફેફરબર્ગ, જે એક સમયે ઓસ્કરને ગોળી મારવા તૈયાર થઈ ગયો હતો. ખભા પર ગાલીચાનો વીંટો ઊંચકીને એ ઓસ્કરના એપાર્ટમેન્ટના દરવાજે આવીને ઊભો હતો. એ ગાલીચો ઈસ્તંબુલથી હંગેરી થઈને કાળાબજારના માર્ગે ક્રેકોવ આવેલો. ફેફરબર્ગને એ ગાલીચો લાવવાનું કામ હકીકતે ઈનગ્રીડે સોંપેલું, જે એમિલીની ક્રેકોવની મુલાકાતના સમય પૂરતી બીજા સ્થળે રહેવા ચાલી ગઈ હતી.